עיתונאי, סופר ומי שניהל את לשכת ראש הממשלה יצחק רבין עד להירצחו. היה כתב "במחנה", כתב צבאי ופרשן לענייני ביטחון ב"ידיעות אחרונות", הפיק תוכניות רדיו בגלי-צה"ל ובקול-ישראל ותוכניות טלוויזיה בערוץ הראשון ובערוץ 2. בעליה של חברת ההפקות ט.ה. קווים יחד עם חיים טופול. חבר מערכת "ידיעות אחרונות". כתב ספרים רבים בנושאי צבא וביטחון. חבר בדירקטוריונים של כמה חברות וארגונים
נולד ב-12 במרץ 1940, בתל-אביב. בשנים 1947–1954 למד בבית-הספר ביל"ו, ובשנים 1954–1958 למד בבית-הספר גאולה, שניהם בתל-אביב. בשנים 1958–1960 שירת בצה"ל ככתב בעיתון "במחנה". ב-1958, במסגרת שירותו הסדיר, התוודע ליצחק רבין. שירת במילואים בדרגת סרן. ב-1960, עם שחרורו, היה לכתב צבאי ופרשן לענייני ביטחון ב"ידיעות אחרונות". במסגרת עבודתו העיתונאית סיקר את צה"ל ומערכות הביטחון השונות, וכן את מלחמות ישראל בשנים 1958–1985. לצד עבודתו ב"ידיעות אחרונות" היה שותף בעשרות תוכניות רדיו, רובן בגלי-צה"ל ומקצתן בקול-ישראל. כמו כן היה שותף בעשייה טלוויזיונית בערוץ הראשון ובערוץ 2. עסק בהכנת תוכניות מיוחדות ליום הזיכרון ובהכנת תחקירים לתוכניות "חיים שכאלה" ו"זה הסוד שלי", ששודרו בערוץ הראשון. ב-1985 עזב את "ידיעות אחרונות" והתמנה ליועץ התקשורת של שר הביטחון יצחק רבין. במסגרת זו ליווה את אירועי האינתיפאדה הראשונה. ב-1990 עזב את עבודתו זו. ב-1992 חזר לעבוד עם יצחק רבין, שנבחר לראש ממשלה, כמנהל לשכת ראש הממשלה ושר הביטחון. במסגרת זו כתב את רוב נאומיו של רבין בטקסי השלום השונים, בטקסי הזיכרון ובעצרות בארצות-הברית. היה אחד מארבעת חברי הצוות המדיני שהכין בחשאי את הסכם השלום בין ישראל לירדן. עבד בתפקיד זה עד להירצחו של רבין ב-1995. ב-1996 מונה ליו"ר ולנשיא גאופול, חברה שייצגה את התאגיד הקוריאני סמסונג כלי תעופה ותעשיות בישראל ובמזרח התיכון. ב-2001 הקים יחד עם חיים טופול את חברת ההפקות ט.ה. קווים, ואף עמד בראשה. החברה הפיקה 250 סרטונים שעסקו במנהיגים יהודים ושודרו במסגרת הסדרה "קו לדמות" בערוץ הראשון, ו-100 סרטונים שעסקו באירועים היסטוריים ושודרו על-ידי חברת רשת בסדרה "רק רגע" בערוץ 2. חבר מערכת "ידיעות אחרונות", כותב מאמרים בעיתון ובעיתונים זרים. כתב ספרים רבים בנושאי צבא וביטחון, מהם היו לרבי-מכר ומהם תורגמו לשפות זרות ופורסמו בארצות-הברית ובאירופה. אחרי מלחמת 67 כתב כמה ספרים בפורמט "אלבומי ניצחון", שהיה מקובל אז. כתב את ה"לקסיקון לבטחון ישראל"; את הספר "שנת היונה", על אודות תהליך השלום עם מצרים; את הספר "טיסה 139", על אודות מבצע אנטבה; את הספר "המחדל", על אודות מלחמת יום-הכיפורים; את "המרדף אחרי הנסיך האדום", על אודות מבצעי המוסד; את "היום תפרוץ מלחמה", זכרונותיו של המזכיר הצבאי של ראש הממשלה לוי אשכול; ואת "מנחם בגין – האגדה והאיש", ביוגרפיה של מנחם בגין. כמו כן ערך את הספרים "חטיבת ברק ביום-הכיפורים"; "עמוד ראשון", כותרות העיתון "ידיעות אחרונות" במשך שישים שנה; "רודף שלום", קובץ נאומיו של יצחק רבין; "המרגלים" ו"לקסיקון יום-הכיפורים". כתב גם את ספרו של עזר ויצמן "הקרב על השלום". משמש חבר בדירקטוריונים של החברות אפריקה-ישראל, אמפל והחוויה-הישראלית (של הסוכנות-היהודית). חבר הנהלת מרכז רבין לחקר ישראל, חבר המועצה הציבורית של מחנה נוער נהר הירדן (לחולי סרטן), חבר המועצה הציבורית של בית-החולים לילדים שניידר, חבר עמותת ידידי מכבי-אש בישראל, חבר ההנהלה הציבורית של הקרן החדשה לקולנוע וקונסול כבוד של הרפובליקה של דרום-קוריאה. אלמן ואב לשניים. • "מאת כתבנו הצבאי". הוצאת רמדור, 1967 • "כך ניצחנו", אלבום ניצחון. 1967 • "גיבורי ששת הימים". הוצאת רמדור, 1967 • "ספר הצנחנים". הוצאת לוין-אפשטיין, 1968 • "המחדל", על אודות מלחמת יום-הכיפורים. הוצאה מיוחדת, תל-אביב, 1973 • "לקסיקון לבטחון ישראל". זמורה-ביתן–מודן, 1976 • "טיסה 139", על אודות מבצע אנטבה. זמורה-ביתן, 1976 • "מנחם בגין – האגדה והאיש", ביוגרפיה של מנחם בגין • "שנת היונה", על אודות תהליך השלום עם מצרים. הוצאת זמורה-ביתן–מודן, 1980 • "המרדף אחרי הנסיך האדום", על אודות מבצעי המוסד. הוצאת זמורה-ביתן, 1984 • "היום תפרוץ מלחמה", זכרונותיו של המזכיר הצבאי של ראש הממשלה לוי אשכול. הוצאת עידנים, ידיעות-אחרונות, 1987 • "טייסת הקרב הראשונה: פרקי יומן". הוצאת טייסת הקרב הראשונה, 1973 • "ברק, סיפור קרבות חטיבה 188", חזית רמת-הגולן במלחמת יום-הכיפורים. הוצאת המשפחות השכולות, 1979 • "יצחק רבין משוחח עם מנהיגים וראשי מדינות". הוצאת רביבים, 1984 • "עמוד ראשון", ספר היובל של "ידיעות אחרונות" בשנים 1939–1989, כותרות העיתון במשך שישים שנה. הוצאת ידיעות-אחרונות, 1990 • "רודף שלום", נאומי השלום של ראש הממשלה יצחק רבין. הוצאת זמורה-ביתן, 1995 • "המרגלים", פרשיות ריגול בישראל. הוצאת ידיעות-אחרונות, 2002 • "לקסיקון מלחמת יום-הכיפורים". הוצאת זמורה-ביתן, 2004 כתב גם את ספרו של עזר ויצמן, "הקרב על השלום".